ทุนไหลเข้าเริ่มชะลอหลังศก.สหรัฐฟื้น
ธปท.ชี้เงินทุนไหลเข้าชะลอลง เนื่องจากเศรษฐกิจสหรัฐเริ่มฟื้นดึงเงินไม่ให้ไหลออก สะท้อนจากเงินบาทเริ่มนิ่ง
7 มี.ค. 2556

ธปท.ชี้เงินทุนไหลเข้าชะลอลง เนื่องจากเศรษฐกิจสหรัฐเริ่มฟื้นดึงเงินไม่ให้ไหลออก สะท้อนจากเงินบาทเริ่มนิ่ง 
นางผ่องเพ็ญ เรืองวีรยุทธ รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวว่า เงินทุนไหลเข้าจากต่างประเทศยังมีโอกาสไหลเข้ามาในไทยเพิ่มขึ้น โดยขณะนี้เงินทุนไหลออกจากตลาดหุ้นบ้างแต่ไม่มาก ส่วนตลาดตราสารหนี้ยังไหลเข้าอยู่ แต่ถ้าเทียบกับต้นปีนี้หรือเดือนม.ค.ที่ผ่านมาถือว่าชะลอลงแล้ว เห็นได้จากช่วงนี้ปริมาณธุรกรรมในพอร์ตการลงทุนของนักลงทุนต่างชาติบางลง และค่าเงินบาทค่อนข้างนิ่ง เคลื่อนไหวมีเสถียรภาพ เคลื่อนไหวในกรอบแคบๆ เพราะเงินทุนไหลเข้าและออกสมดุลมากขึ้น 
"ตอนนี้คนไทยมีความต้องการซื้อเงินเหรียญสหรัฐมากขึ้น เพราะต้องการออกไปลงทุนโดยตรงในต่างประเทศและนำเข้าสินค้ามากขึ้น ตามการขยายตัวของเศรษฐกิจที่มีการเติบโตมากขึ้นสอดคล้องกับการลงทุนในประเทศที่มีมากขึ้น สะท้อนได้จากค่าเงินบาทไปไหนไม่ได้ไกล พออ่อนค่าลงก็มีส่งออกมาขายและนำเข้ามาซื้อ ขณะที่พอแข็งค่าขึ้นหน่อยนำเข้าก็มาซื้อเป็นต้น ทำให้ความต้องการซื้อและขายค่อนข้างสมดุล" นางผ่องเพ็ญกล่าว
นางผ่องเพ็ญ กล่าวว่า ในอนาคตเงินทุนไหลเข้ายังน่าห่วงหรือไม่นั้น ต้องยอมรับว่ายังมีความเป็นไปได้ที่จะมีคลื่นเงินทุนไหลเข้ามาที่ไทย แต่ความรุนแรงน่าจะน้อยลง เนื่องจากแนวโน้มที่เศรษฐกิจสหรัฐฟื้นตัวมากขึ้น จากที่เคยไหลออกมาลงทุนนอกประเทศอาจจะเปลี่ยนใจอยู่ในประเทศต่อ เพราะภาคอสังหาริมทรัพย์เริ่มฟื้นตัวได้ จึงน่าจะมีส่วนช่วยดึงให้เงินอยู่ในประเทศต่อไป ส่วนรายที่ไม่มั่นใจจะลงในสหรัฐต่อ แต่อาจจะมีไหลมานอกประเทศหาไทยเพื่อหาผลตอบแทนเพิ่มก็ยังมีอยู่ แต่แรงดึงไม่ให้ออกจากสหรัฐมีมากขึ้นถ้าปัจจัยเศรษฐกิจสหรัฐยังมีแนวโน้มฟื้นตัวดีต่อเนื่องเช่นนี้ 
อย่างไรก็ตามปัจจัยนี้เปลี่ยนแปลงได้ต้องติดตาม รวมถึงติดตามการเปลี่ยนแปลงในญี่ปุ่น ว่าจะดำเนินนโยบายการเงินต่ออย่างไรหลังได้ผู้ว่าการธนาคารกลางญี่ปุ่นใหม่ หรือยุโรปจะมีแนวโน้มการพัฒนาไปในทิศทางบวกหรือลบ เพราะปัจจัยเหล่านี้เปลี่ยนแปลงได้